菊花五首
作者：史鑄
朝代：宋

paragraphs: 不受陽和一點恩，不嫌青女到孤根。
年年歲歲花相似，誰爲陶潛買酒樽。
粲粲秋香雨露葩，天教晚發賽諸花。
輕烟細雨重陽節，且盡芳樽戀物華。
漸覺西風換物華，秋叢遶舍似陶家。
世人若覓長生藥，百草枯時始見花。
代謝相因寒事催，繞籬疏菊又花開。
霜晴日淡虛庭裏，多少清香透入來。
不是餐英泥楚騷，重陽菊蘂泛香醪。
尋常不醉此時醉，陶令拋官意獨高。